《辰龙关》
清代·黄与坚

郁盘鸟道中，忽睹巉岩削。双耸若天门，神工斧斤凿。

攒刺剑戟横，摩厉成锋锷。青冥杳无垠，怪雨从空落。

一径折霄光，绝壁尽倒却。千仞蹙孤危，不敢栖猿玃。

攀跻坂益欹，数武困行脚。嗤彼铜马馀，持铩倚木阁。

狼窜险一隅，俄就官军缚。于今走轻车，亭午气颓索。

白日景蔽亏，一步一狞恶。瞬息度层关，须鬓恐非昨。

作者简介：清江南太仓人，字庭表，号忍庵。顺治十六年进士。授推官。奏销案起，罢官。康熙十八年召试博学鸿词科，授编修，擢推官。诗画均工。